Det er efterhånden to en halv måned siden, at den ukrainske ingeniør Pavlo Kanishevskyi kom til Nordjylland fra Rusland. Han er ukrainsk statsborger og arbejdede i Rusland, men krigen i Ukraine ændrede alt. - Jeg havde ikke noget valg. Jeg kunne ikke blive i Rusland og se til, mens Rusland angreb mit land. Det var ikke en mulighed, siger Pavlo Kanishevskyi. Siden slutningen af april har han boet hos sin dansk-gifte kusine i Aalborg. Efter ankomsten søgte han om opholdstilladelse efter særloven for ukrainske flygtninge og fik sig hurtigt et arbejde hos Tulip i Aalborg. Ikke omfattet af særlov Glæden blev dog kort for den ukrainske flygtning. I sidste uge fik Pavlo Kanishevskyi afslag på sin ansøgning om opholdstilladelse. - Jeg har ikke noget sted at tage hen. Så det er stressende for mig, siger han. For selvom han er ukrainsk statsborger, boede han ved krigens udbrud ikke i Ukraine, men derimod i Rusland. Og derfor er han ikke omfattet af særloven for ukrainske flygtninge. - Jeg har det bare sådan, at man kan ikke være det her bekendt. Jeg kan ikke sætte flere ord på det. Sådan lyder reaktionen fra Vittus Bernlow. Han er formand for en nystiftet forening udsprunget af Agri Nord, som arbejder for at hjælpe ukrainske flygtninge – deriblandt Pavlo Kanishevskyi. - Vi mangler arbejdskraft. Vi kan ikke finde medarbejdere til en masse virksomheder, og så har vi en dygtig ung mand, som gerne vil arbejde, men som simpelthen ikke må det. Har indsendt klage Pavlos Kanishevskyis kusine Anastasiia Hansen og hendes mand har for længst klaget over afgørelsen, men hos Styrelsen for International Rekruttering og Integration er sagsbehandlingstiden op til 14 måneder. Lovgivningen er meget klar på det her område. Hvis man ikke havde bopæl i Ukraine, da krigen brød ud, så er man ikke omfattet af særloven, så der er vel ikke mere at komme efter? - Man har nok glemt at tage højde for de ukrainere, som arbejdede i Rusland og andre steder, siger Vittus Bernlow, der mener, at reglerne bør ændres. Mens klagesagen bliver behandlet, er Pavlo Kanishevskyi afskåret fra at kunne arbejde, og lønnen for den halvanden uge, han nåede at arbejde hos Tulip i Aalborg, kan han heller ikke få udbetalt. Hele situationen ærgrer kusinen Anastasiia Hansen. - Han vil gerne arbejde, tjene penge og betale skat, som alle andre gør, men det må han jo ikke. Lige nu krydser vi selvfølgelig bare fingre for, at reglerne bliver ændret, siger hun. Vi har på TV2 Nord i dag rettet henvendelse til udlændinge- og integrationsminister Kaare Dybvad Bek (S) for en kommentar til sagen, men det har ikke været muligt.
Pavlo Kanishevskyi vil gerne arbejde og forsørge sig selv. Problemet er bare, at han ikke er omfattet af særloven for ukrainske flygtninge.